ኢትዮጵያ 30ኛውን የአፍሪካ ህብረት ጉባኤ በስኬት ለማስተናገድ  ዝግጅት አጠናቃለች
ኢትዮጵያ ከመጪው ሰኞ ጀምሮ ለሰባት ቀናት አዲስ አበባ የሚካሄደውን 30ኛውን የአፍሪካ ህብረት መሪዎች ጉባኤ በስኬት ለማስተናገድ የሚያስችል ዝግጅት አድርጋለች።በውጭ ጉዳይ ሚኒስቴር አስተባባሪነት የባህልና ቱሪዝም ሚኒስቴር ፣ትራንስፖርት ሚኒስቴር፣ ጤና ጥብቃ ሚኒስቴር ፣ የገቢዎችና ጉምሩክ ባለስልጣን፣ ኢትዮ ቴሌኮም፣ የአትዮጵያ ኤልክትሪክ ሀይል ኮርፖሬሽን እና ሌሎች የፌደራል መስሪያ ቤቶች የተካተቱበት ብሄራዊ ኮሚቴም ለጉባኤው ስኬት አስፈላጊውን ዝግጅት አድርጓል።በዚህ ጉባኤ ከ40 አገራት በላይ መሪዎች ይገኛሉ ብሎ የሚጠበቅ ሲሆን ከህብረቱ አባል አገራት መሪዎች ባሻገር ከተለያዩ አገራት የሚመጡ መሪዎችም ጉባኤውን ይታደማሉ ተብሎ ይጠበቃል።የዘንድሮው ጉባኤ “ዘላቂ የፀረ ሙስና ዘመቻ ለአፍሪካ ስር ነቀል ለውጥ” በሚል መሪቃል የሚካሄድ ይሆናል።አዲስ አበባ ይህን ጉባኤ በየአመቱ በስኬት ማስተናገዷን የቀጠለች ሲሆን ጉባኤው ከተማዋ የአፍሪካ የፖለቲካና ዲፕሎማሲ መዲና የመሆኗ አይነተኛ ማሳያ ነው።ጉባኤው በአዲስ አበባ መካሄዱ ለገፅታ ግንባታ፣ ለቱሪዝም ፍሰት፣ ለትልልቅ የቢዚነስ ፎረሞች መካሄድ፣ የውጭ ምንዛሬ በማስገኘት ረገድ ለአገር እድገት ጉልህ ድርሻ አለውምንጭ – የኢፌድሪ ውጭ ጉዳይ ሚኒስቴር 